**MUNTELE DE FLĂCĂRI**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

l-am visat pe Prometeu

cum ţinea sfat de taină cu vulturul

îi terminase ficatul cu milenii

în urmă

ciocul de diamant continuă să scormone

volute de ceruri aduse cu sine

Prometeu le primeşte în smerenii

adăugând darului său zborul

infinitul

înlănţuit de-un munte în flăcări

continuă să viseze lumea atât de iubită Prometeu

de sub coastele lui de lumină

încep să ţâşnească ca nişte ochi poliflori

izvoarele

la poale încet şovăitori

oamenii încep să-şi adune însetările

unul câte unul se-apleacă

şi beau

cer ocultat începe să ningă peste omenire

deasupra vulturul planează

aripa sa maiestuoasă oglindeşte iubire

şi ruguri